Napoved v zvezi z obvestilom Enotnega odbora za reševanje z dne 2. avgusta 2018 o predhodni odločitvi, ali odobriti nadomestilo delničarjem in upnikom glede na izvedene dejavnosti reševanja v zvezi z Banco Popular Español S.A., ter o začetku postopka pravice do zaslišanja (SRB/EES/2018/132) („obvestilo“)

(2018/C 277 I/01)

Enotni odbor za reševanje z obvestilom predhodno odloča, da v skladu s členom 76(1)(e) Uredbe (EU) št. 806/2014 (1) nadomestilo zadevnim delničarjem in upnikom ni obvezno glede na izvedene dejavnosti reševanja v zvezi z Banco Popular Español S.A. (zadevni delničarji in upniki). Da bi sprejel končno odločitev na to temo, Enotni odbor za reševanje začenja postopek pravice do zaslišanja.

Povzetek obvestila Enotnega odbora za reševanje (SRB)

7. junija 2017 je Enotni odbor za reševanje (SRB) sprejel odločitev o shemi za reševanje v primeru Banco Popular Español S.A. (2), ki jo je podprla Evropska komisija (3). V skladu s členoma 5 in 6 te odločitve je ukrep reševanja Banco Popular Español S.A. zajemal izvedbo instrumenta prodaje poslovanja za prenos delnic te banke v Banco Santander S.A. (v skladu s členom 24(1)(a) Uredbe (EU) št. 806/2014), po izvajanju pooblastila za odpis dolga in konverzijo kapitalskih instrumentov Banco Popular Español S.A. (v skladu s členom 21 te uredbe).

Po izvedbi omenjenega reševanja s strani FROB (španskega nacionalnega organa za reševanje) v skladu s členom 20(16) in (17) Uredbe (EU) št. 806/2014 in člena 3 Delegirane uredbe Komisije (EU) 2018/344 (4) mora SRB zagotoviti, da vrednotenje opravi neodvisni cenilec, da bi ugotovili, ali bi bili delničarji in upniki deležni boljše obravnave, če bi bil za institucijo v postopku reševanja uveden običajen insolvenčni postopek (vrednotenje razlik pri obravnavi oziroma vrednotenje 3).

Deloitte je neodvisni cenilec in je bil najet za vrednotenje v okviru reševanja Banco Popular Español S.A. 14. junija 2018 (5) je SRB od Deloitta po pošti prejel končno poročilo o vrednotenju razlik pri obravnavi oziroma vrednotenju 3 (poročilo o vrednotenju 3), ki je priloženo obvestilu kot priloga 1.

Poročilo o vrednotenju 3 navaja, da v času reševanja ni razlike med sedanjim ravnanjem z delničarji in upniki ter z ravnanjem, ki bi ga bili deležni, če bi bil za Banco Popular Español S.A. uveden običajen insolvenčni postopek. Ob upoštevanju navedenega je SRB v obvestilu predhodno odločil, da v skladu s členom 76(1)(e) Uredbe (EU) št. 806/2014 nadomestila zadevnim delničarjem in upnikom ni treba plačati.

Da bi SRB sprejel končno odločitev o tem, ali naj se nadomestilo izplača, je s obvestilom pozval zadevne delničarje in upnike, naj izrazijo interes glede izvajanja svoje pravice do zaslišanja v zvezi z omenjenim predhodnim sklepom SRB tako, da sledijo posvetovalnemu postopku in sicer z registracijo prek ustreznega spletnega obrazca, kot je opisano spodaj.

Posvetovalni postopek je sestavljen iz dveh faz:

(i) v prvi fazi so zadevni delničarji in upniki pozvani, naj izrazijo interes za izvajanje svoje pravice do zaslišanja;

(ii) v drugi fazi lahko delničarji in upniki, ki so v prvi fazi izrazili interes za izvajanje svoje pravice do zaslišanja, in katerih status je SRB preveril, predložijo svoje komentarje o obvestilu, kateremu je priloženo poročilo o vrednotenju 3.

Zadevni delničarji in upniki se pozivajo, naj izrazijo svoj interes za izvajanje pravice do zaslišanja tako, da uporabijo ustrezni spletni obrazec, ki je na voljo do 14. septembra 2018 (do 12.00 po bruseljskem času). Katere koli prijave interesa, poslane po drugih kanalih ali po preteku zgoraj določenega roka, se ne bodo upoštevale.

Več informacij o obvestilu SRB in Poročilu o vrednotenju 3 je na voljo na uradnem spletišču SRB: https://srb.europa.eu/en/content/banco-popular

(1) Uredba (EU) št. 806/2014 Evropskega parlamenta in Sveta z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (UL L 225, 30.7.2014, str. 1).

(2) SRB/EES/2017/08 (UL C 222, 11.7.2017, str. 3).

(3) Sklep Komisije (EU) 2017/1246 z dne 7. junija 2017, v katerem izraža podporo shemi za reševanje Banco Popolar Español S.A. (UL L 178, 11.7.2017, str. 15).

(4) Delegirana uredba Komisije (EU) 2018/344 z dne 14. novembra 2017 o dopolnitvi Direktive 2014/59/EU Evropskega parlamenta in Sveta v zvezi z regulativnimi tehničnimi standardi o dovoljenju, organizacijskih zahtevah in objavi poslov za izvajalce storitev sporočanja podatkov (UL L 67, 9.3.2018, str. 3).

(5) Elektronska kopija poročila o vrednotenju 3 je 13. junija 2018 prispela na SRB po elektronski pošti. Iz priloženega poročila o vrednotenju 3 so razvidne spremembe, ki so bile narejene z Deloittovim dodatkom, s katerim so bile popravljene samo administrativne napake, SRB pa jih je 31. julija 2018 prejel tudi po elektronski pošti.